b'\n_START_ARTICLE_\nZagreba\xc4\x8dki Glavni kolodvor\n_START_PARAGRAPH_\nZagreba\xc4\x8dki Glavni kolodvor (slu\xc5\xbebeno: Zagreb Glavni kolodvor) najve\xc4\x87i je \xc5\xbeeljezni\xc4\x8dki kolodvor u Hrvatskoj. Nalazi se u sredi\xc5\xa1tu Zagreba, na Trgu kralja Tomislava 12. Gradnja zgrade Glavnog kolodvora po\xc4\x8dela je 1890., a objekt je sve\xc4\x8dano otvoren 1892. pod imenom Dr\xc5\xbeavni kolodvor. Projekt za zgradu izradio je arhitekt Dr\xc5\xbeavnih ugarskih \xc5\xbeeljeznica Ferenc Pfaff. Zgrada Glavnog kolodvora registrirana je kao kulturno dobro. Ve\xc4\x87a rekonstrukcija izvedena je za Univerzijadu (1986./87.), te ponovo 2006. godine. Zgrada je oblikovana u neoklasicisti\xc4\x8dkom stilu, te je ukra\xc5\xa1ena skulpturama i dekoracijama. Duga\xc4\x8dka je 186,5 metara. Glavni kolodvor u Zagrebu za\xc5\xa1ti\xc4\x87eno je kulturno dobro Republike Hrvatske.'